Bejaarde van Hermanus val hom dood tydens staptog | Netwerk24
Bejaarde van Hermanus val hom dood tydens staptog
Deur Warda Meyer 31 Julie 2020 13:40
'n Welbekende inwoner van Hermanus en marathonatleet het hom Donderdag doodgeval tydens 'n staptog in die Vogelgat-natuurreservaat by Hermanus.
Die Wes-Kaapse mediese noodwerkers (EMS) is net ná 10:00 uitgeroep en 'n AMS-helikopter was deel van die soek-en-reddingsoperasie.
Volgens brig. Donovan Heilbron, groepbevelvoerder in die Overberg-distrik, het die polisie met 'n geregtelike nadoodse ondersoek begin.
" Die 75-jarige man het in die berge gaan stap en geval. Hy het weens sy beserings beswyk," sê Heilbron.
Deel van die span wat gehelp het om 'n man van Hermanus se lyk in 'n kloof te vind. Foto: Verskaf
Die Whalers-atletiekklub het op Facebook die oorledene as Gavin Turner geïdentifiseer.
In die Facebook-inskrywing sê die groep: "Dit is met 'n swaar hart dat die Whalers-komitee die dood van 'n jare lange lid van die klub en die voormalige tesourier, Gavin Turner, aankondig. Gavin het vanoggend in die Vogelgat-natuurreservaat gaan stap en in 'n kloof hom doodgeval. Ons gedagtes en gebede is met Cynthia en die kinders gedurende hierdie baie hartseertyd.
Die kloof in die Vogelgat-natuurreservaat. Foto: Verskaf
"Gavin was 'n uiters aktiewe lid van die klub en was verantwoordelik vir die opleidingsprogram vir atlete vir die Twee Oseane en Comrades, wat deur baie van ons lede gevolg is. Hy was een van die sleutelfigure in Saterdagoggende se langafstand-hardloopsessies, en maak nie saak of dit gereën of die son geskyn het nie, Gavin het seker gemaak dat hy betyds daar is. Ons sal jou mis Gavin. Rus in vrede."
Deanna Bessick, EMS-woordvoerder, sê ses EMS-personeellede en vier reddingsvoertuie was op die toneel.
"Sewe Overstrand-brandbestryders en vier plaaslike lede van die Wildernis-soek-en-redding het ook gehelp. Die lyk van die oorledene is sowat 50 meter onder die paadjie van die staproete gevind."
Gavin Turner (75), wat hom in die Vogelgat-natuurreservaat naby Hermanus doodgeval het. Foto: Whalers Athletics Club
Bessick sê die span kon die oorledene met toue oplig en 'n Skymed-helikopter het die lyk weggeneem.
"Ons wil ons innige meegevoel betuig met die vriende en familie van die oorledene."
Vriende het op sosiale media hul medelye uitgespreek en Turner as 'n inspirasie, marathonlegende, heer en goeie vriend beskryf.